Пытанні
*Мікола Мятліцкі*

Спытала Ганулька у кветак і траў:

— Скажыце, хто луг так прыгожа прыбраў?

Гаворыць дзяўчынцы вятроў гамана:

— Лугамі хадзіла Красуня-Вясна!

Спытала Ганулька у шумных палёў:

— Хто фарбы такое пяшчоты знайшоў?

І чуе ў адказ зноў такое яна:

— Палямі хадзіла Красуня-Вясна!

Спытала Ганулька ў зіхотнай ракі:

— Сінечу на хвалі праліў хто такі?

Ёй шэпча ў адказ лёгкіх хваль гамана:

— Хадзіла ўзбярэжжам Красуня-Вясна!

А сонечны зайчык на шыбіну — скок.

Кульнуўся свавольна ён, слепячы зрок.

І жмурыцца Ганна: — Ды гэта ж яна,

Смяецца і скача, Красуня-Вясна!